钦定古今图书集成/明伦汇编/氏族典/第460卷 > 魏骥
## 钦定古今图书集成/明伦汇编/氏族典/第460卷 > 魏骥

按《万姓统谱》：“骥字仲房，萧山人。永乐三年乡贡士，为
松江府学训导，教人必以真知实践为事。召修《永乐
大典》，升太常博士，历吏部员外郎，进太常少卿。正统
初，升吏部侍郎。时中官王振怙宠而骄，每出，虽部堂
尊官，亦敛舆回避，骥遇之不避。振衔之，谮于上御便
殿召问，骥慷慨曰：‘臣备位大卿，不足惜，朝廷名器，可
惜也’。”上曰：“尔所言者是也。”温旨慰之。寻升南京吏部
尚书。景泰初，致仕。家居二十馀年，布袍粝食，不别治
生。年九十八而卒。赐谥文靖。